  Виталий Пронин Зинаида РЯБИНИНА, валтӥсь редактор  21-тӥ июне  шунды  берытске, та нунал быдэс ар ӵоже тужгес кузез, уй - тужгес вакчиез луэ.Куазь уйшор бере ик ӟардыны кутске кадь. Шыпыт,  писпуос гинэ куаръёсынызы шильырто, тылобурдоос  чирдо. Нош  Ижысь Ялан ӝуась тыл дорын сюсьтылъёс ӝуало. Дыр шоры учкытэк, адямиос лыктӥллям  Быдӟым ожын быремъёсты буре вайыны. Пӧлазы адӟисько егитъёс,  элькун кивалтӥсьёс, трос коммунистъёс. Шӧдӥське,  косыса лыктэмъёс ӧвӧл та. Эшшо кӧня ке час ортчыса, ужан нунал кутскем бере, татчы тросгес калык люкаськоз, сӥё-дано ужрад ортчоз, синпелет доры сяська валиськоз, но со ини мукет...Со дыре ик, 22-тӥ июне ӵапак 4 часын ӵукна, Удмурт кун филармониын «Номыр уг вуны» концерт кутске. Таӵеез ӧй вал на - кин ке лыктоз шат? Но залэ пырыса, паймиськод: лыктӥллям! Пӧлазы ож нылпиос но, егитъёс но. Удмуртиысь хор капелла Андрей Елисеев кивалтэм улсын быдэстэ Родион Щедринлэсь, Юрий Фаликлэсь, Ян Френкельлэсь, Юрий Толкачлэсь  произведениоссэс, Удмурт театрысь актриса Наталья Буранова но «Музыгранты» коллективысь Александр Попов сюлэм пыртӥ потымон лыдӟо Эдуард Асадовез, Юлия Друнинаез, Андрей Дементьевез, Булат Окуджаваез, Владимир Высоцкиез. Час пала мынӥсь композициез йылпумъя Ставропольысь Дмитрий Русаковен  дасям «Мы помним...» видеоролик. Со сӥземын Ставрополь городэз мозмытэм дырысен 70 ар тырмонлы. Кӧня ке ар талэсь азьло со туж паськыт вӧлмиз Интернетын. «Кызьы малпаськод,  уз вунэтэ-а?» - юа быронэн ваче син кылем солдат солдатлэсь. «Уз. Ноку уз вунэтэ», - вазе эшез пумитаз.Кин ке таӵе ужрадэз,  оло, кулэен но уз лыдъя, но мыным потэ, ӵапак таӵе аспӧртэм  проектъёс  сюлэме золгес пыӵало.- Секыт ќй вал-а артистъёсты љутканы? - юасько филармониен кивалтӥсьлэсь А. Фоминлэсь.- Астэ жаляса, вормон уд басьты, песятайёсмы со сярысь ӧз малпаське ук...Бен, артистъёс быгатысалзы дышем сямъя  концерт нуназе яке ӝытазе возьматыны - озьы каньылгес: вазь султоно ӧвӧл, куара сайкамын ни, но соослэн потӥз асьме шудмы понна кошкемъёслэн лулъёсынызы ӵапак та минутэ ӵош луэмзы, малы ке шуоно соос уг вунэто!    Теги: редакторлэнкылыз  